kardosdrur/scandi-wiki huggingface dataset:
Kulhuse (Frederikssund Kommune)

Kulhuse ligger i Nordsjælland og er en lille by med , som ligger på toppen af Hornsherred, Sjælland. Fra havnen er der i sommerhalvåret færgerute til Sølager ved Hundested med M/F Columbus. Da Kulhuse er en sommerhusby, bliver befolkningstallet næsten fordoblet om sommeren. Byen ligger i Frederikssund Kommune i Region Hovedstaden.

Seværdigheder 
Nordskoven, som ligger på den nordøstlige spids af Hornsherred, grænser lige op til Kulhuse. Her står de tre ege: Snoegen, Storkeegen og Kongeegen, der er Danmarks ældste træer. De er hhv. ca. 600, ca. 800 og ca. 1500 år gamle. Kongeegen er endda den ældste eg i hele Europa. Grunden til at de ikke er blevet fældet (egetræ har jo ellers altid været eftertragtet skibstømmer), er, at de har stået i ufremkommeligt terræn bl.a. mose, hvilket gjorde transport af tømmeret besværligt.

Ligeledes i Nordskoven står den kongelige jagtpavillon, som blev opført af Frederik 7. i 1857. Pavillonen står lige på toppen af en stejl bakke. Den består kun af nogle træstolper, som understøtter stråtaget, der er ikke nogle vægge. Under stråtaget står der borde og bænke, som stammer helt tilbage fra da den blev bygget. Det er underholdende at læse det, der er ridset i bordene – mange af disse indskrifter stammer nemlig helt tilbage til århundredeskiftet, så graffiti var også kendt dengang.

Kulhuse har desuden en kirke, Skoven Kirke fra 1897, Kulhuse Havn, en kro, en gammel skanse og en campingplads.

Kulhuses historie 
Kong Christian 4. besluttede i 1633, at der skulle anlægges en skibsbro i den nordligste spids af Horns Herred, hvorfra der skulle udskibes tømmer, brænde og trækul fra skovene i det nordlige Horns Herred (Nordskoven). Der blev ansat en mand, som også var kulsvier, til at holde øje med udskibningen. Til ham blev huset Kulhus bygget, og det er herfra navnet Kulhuse stammer.
Da skibsbroen var anlagt, blev det muligt at udnytte træet i Nordskoven. Især langs vejen fra godset Abrahamstrup (lå hvor Jægerspris Slot ligger i dag) til Kulhuse blev der hugget særligt meget, hvilket kan ses i dag, når man kører langs Kulhusvejen. Området mellem Kulhuse og Jægerspris er nu militært øvelsesområde, hørende til Jægersprislejren.

Litteratur 

 John Nielsen Præstegaard: Horns Herred og dets mere end 80 seværdigheder – Forlaget Præstegaard 1993.
 Turistårbogen 1973 – Nordsjælland.
 Jægerspris Slot og Kong Frederik den Syvendes Stiftelse – P. Chr. Nielsen: Jægersprisskovene.

Kilder 

Byer i Frederikssund Kommune
KoRn (album)

KoRn er debutalbummet fra nu-metal bandet KoRn. Det udkom den 11. oktober 1994 gennem Immortal/Epic Records. RIAA tildelte albummet 2x Platinum.

Musikstilen 
Musikstilen er en blanding af Heavy Metal og Hiphop. Albummet inkluderer elementer, der er KoRns egen unikke stil. F.eks. scat (en form for sludre-ord) og sækkepibespil. 

Albummet KoRn menes at være det album, der har æren for skabelsen af nu-metal eller har haft stor indflydelse på skabelsen. KoRn har bevist, at de er det mest indflydelsesrige nu-metalband, og har haft indflydelse på andre bands i samme genre blandt andet Limp Bizkit, Static-X, Adema, Coal Chamber og Slipknot.

Numre 
 "Blind" – 4:19 
 "Ball Tongue" – 4:29 
 "Need To" – 4:01
 "Clown" – 4:37 
 "Divine" – 2:51 
 "Faget" – 5:49 
 "Shoots and Ladders" – 5:22 
 "Predictable" – 4:32 
 "Fake" – 4:51 
 "Lies" – 3:22 
 "Helmet in the Bush" – 4:02 
 "Daddy" – 17:31 (Den ender 9:32, skjult nummer begynder 14:05) Det skjulte nummer er ikke musisk men er bare en optagelse af en mand og en kvinde der diskuterer.

Singler fra albummet 
 "Blind"
 "Shoots and Ladders"
 "Clown"

Henvisninger 
 Album lyrikker

Debutalbum fra 1994
Debutalbum fra USA
KoRn-album
Champagnegalop

"Champagnegalop" (ofte omtalt som "Champagnegaloppen") er et musikstykke af H.C. Lumbye og er hans mest kendte værk. "Champagnegalop" blev komponeret til Tivolis to års fødselsdag den 15. august 1845, mens Lumbye var dirigent i Tivoli. På grund af kraftigt regnvejr blev festen dog udskudt en uge, og først den 22. august kunne Lumbye præsentere sin komposition første gang. Galoppen blev et hit fra starten. Publikum ville høre den igen og igen.

H.C. Lumbye fik 25 Rigsdaler (50 kr) som et engangsbeløb i honorar fra sin forlægger for "Champagnegalop".

"Champagnegalop" har lagt navn til en dansk film om H.C. Lumbye.

Musikstykket blev i 2006 sammen med to andre galopper af Lumbye en del af Kulturkanonen.

Referencer

Litteratur 
 Lars Lindeberg: Champagnegalop: H. C. Lumbye – en stor komponist og musiker i guldalderens København. Sesam 1996. 
 Tippe Lumbye: I familie med tivoli. Blade af en glad Københavners Dagbog. Chr. Erichsens Forlag 1942.
 Ole Nørlund: Champagnegalopppen. H.C. Lumbye og Tivoli. Fra ”Guldalderens verden. 20 historier fra nær og fjern”. Gyldendal 1996. 

Musik fra Danmark
Musik i 1845
Kulturkanonen
Heinz Kohut

Heinz Kohut (født 3. maj 1913 i Wien, død 8. oktober 1981 i Chicago) er en østrigskfødt, amerikansk psykoanalytiker, der opbyggede en teori, hvor mange af Sigmund Freuds antagelser indgik, men hvor fx personlighedens tredeling med dens drifter og konflikter ikke spillede nogen rolle. Teorien kaldes Selvpsykologi. Den psykoanalytiske selvpsykologi, danner grundlaget for mange af nutidens psykoanalytikeres terapeutiske indfaldsvinkler. Den afviser den grundlæggende betydning af den freudianske psykoseksuelle driftsteori ved dannelsen af den menneskelige psyke, og understreger begrebet empati som en afgørende entitet ved menneskelig udvikling og psykoanalytisk forandring.

Tanken er, at terapeutens empatiske forholden sig til klienten, skal fremme dennes oplevelse af selvet og selvværd. Gennem sund narcissisme opnås et stærkt, levende og sammenhængende selv, der stræber ambitiøst og idealistisk mod den fulde realisering af de personlige evner og muligheder.

Referencer 

Psykologer fra USA
Personer fra Wien
Overformynderiet

Overformynderiet var en offentlig institution, som eksisterede fra 1869 til 1982. Institutionens opgaver blev i tidens løb ændret flere gange via den danske lovgivning. 

Overformynderiets opgave var blandt andet at bestyre umyndige og bortblevne personers formue.

Adresser 
Overformynderiet har haft flere adresser i København. 1894-1937 lå det i Stormgade 18, i en bygning tegnet af H.J. Holm og opført i 1893-94. 1937-1982 lå det i en funktionalistisk ejendom med Frits Schlegel som arkitekt på adressen Holmens Kanal 20.

Siden 1937 har bygningen i Stormgade 18 haft flere funktioner. Ejendommen er blevet anvendt til kommunale kontorer, særligt med funktioner inden for børne- og familieforhold, bl.a. Pædagogisk psykologisk Rådgivning. Fra februar 2020 huser bygningen Københavns Museum.

Historie 
I 1982 blev forvaltningen af umyndige personers formue overladt til dertil godkendte pengeinstitutter. Institutionens øvrige opgaver blev overført til Familieretsdirektoratet (i dag Familiestyrelsen), og Overformynderiet blev nedlagt. Dens gamle bygning på Holmens Kanal i København anvendes i dag af både Klima-, Energi- og Forsyningsministeriet og Beskæftigelsesministeriet, selvom Overformynderiets store navneskilt dog stadig hænger over indgangen.

Referencer 

Danske myndigheder
Etableret i 1869
Ophørt i 1982
Hans J. Holm
Sofie Stougaard

Sofie Stougaard (født 5. november 1966 i Svaneke) er en dansk skuespiller, der har medvirket i en række film og tv-serier.

Stougaard blev født i Svaneke, men opvoksede i Klemensker også på Bornholm som datter af to keramikere. Hun blev uddannet på Statens Teaterskole fra 1988 til 1991 og blev ansat på Rønne Theater. Herefter arbejdede hun for Det Danske Teater i to år, hvor hun var på turne.

Hun var med til at skabe revygruppen Emmas Dilemma med Trine Appel, Anne-Grethe Bjarup Riis, Louise Mieritz og senere  Helle Dolleris og Mette Horn. Hun medvirkede i forestillinger og skrev materiale fra 1995 til 2000. Hun har desuden medvirket i opsætninger på bl.a. Bådteatret og Det Kongelige Teater. Hun fik sit folkelige gennembrud i rollen som Karina i DRs serie Nikolaj og Julie fra 2002. Hun har også medvirket i reklamefilm for hvidevarekæden punkt1.

Hun er gift med Torbjørn Rafn.

Filmografi

Film 
 Mifunes sidste sang (1999)
 Bornholms stemme (1999)
 Hannah Wolfe, (2004)
 Far til fire - i stor stil, (2006)
 Lotto, (2006)
 Det grå guld, (2013)

Tv 
 Den hemmelige tunnel, DR1, (1997)
 Langt fra Las Vegas, TV 2 Zulu (2001-2003)
 Nikolaj og Julie, DR1 (2002)
 Klovn (2005-2009)
 Vild med dans, TV 2 (2005)
 Broen, (2011)
 Op med Halen , TV 2 (2014)

Eksterne henvisninger 
 

Skuespillere fra Danmark
Personer fra Svaneke
Helle Dolleris

Helle Charlotte Dolleris (født 5. august 1965 i Aabybro) er en dansk skuespillerinde. Hun blev færdiguddannet på Statens Teaterskole i 1993 og fik sit store gennembrud i tv-serien Charlot og Charlotte.

Hun har medvirket i en række populærer film og tv-serier, blandt andet:
 Hjælp nu er det Jul, DR2 (2011)
 Teatret ved Ringvejen, DR2 (2006)
 Oskar og Josefine (2005)
 Rejs jer (2004)
 Tid til forandring (2004)
 Blinkende lygter (2000)
 Bornholms stemme (1999)
 Festen (1998)
 Skat - det er din tur (1997)
 Royal blues (1997)
 Charlot og Charlotte, DR (1996)
 Portland (1996)

Helle Dolleris er desuden medlem af teatergruppen Emmas Dilemma, og medvirkede i DR2-serien af samme navn.

Ekstern henvisning 
 

Skuespillere fra Danmark
Personer fra Aabybro
Hånden på hjertet

Hånden på hjertet (originaltitel: Livet är en schlager) er en svensk film fra 2000, instrueret af den danske instruktør Susanne Bier.

Handling 
Filmen handler om den store Melodi Grand Prix-fan, Mona, der lever i et trist og anstrengt parforhold i en Stockholmsk forstad, men til gengæld fylder livet med sin store passion for Schlagere. Hendes døtre er opkaldt efter svenske grand prix-stjerner som Carola, Lena PH (Lena Philipsson), Anna Book og Kikki. 
Mona arbejder som personlig assistent for den CP-ramte David, der skriver musik, men ikke deler Monas begejstring for schlagere. Alligevel tager hun en af hans pop-sange, med udpræget schlager-potentiale, og skriver tekst til og sender den ind som bidrag til Melodifestivalen (det svenske melodi grand prix). Uden David ved det, og da hun samtidig glemmer hun at skrive at hun ikke er komponist til melodien, så begynder balladen.

Filmens danske titel refererer formodentligt til filmens soundtrack, sangen "Handen på hjärtat", der er skrevet af Lasse Holm og Ingela ￼Pling Forsman og blev oprindeligt fremført af Sofia Källgren ved det svenske melodi grand prix i 1990, hvor den opnåede en fjerdeplads.

Medvirkende 
 Helena Bergström – Mona
 Jonas Karlsson – David
 Björn Kjellman – Candy
 Sissela Kyle – Kvinde på arbejdsformidlingen
 Katarina Ewerlöf – Moa, projektleder
 Regina Lund – Sabina
 Douglas Johansson – Frisør
 Jessica Zandén – kvinde på café
 Frida Hallgren – TV-tekniker (Frida Hallgren er i Danmark især kendt fra Krøniken hvor hun spiller Bos svenske kæreste)

Eksterne henvisninger 
 

Danske film fra 2000
Dramafilm fra Sverige
Film instrueret af Susanne Bier
Svensksprogede film
Svenske film fra 2000
Niels Gråbøl

Niels Gråbøl (født 11. august 1966) er en dansk filminstruktør, der blandt andet er kendt for filmene Møv og Funder (1991) og Det store flip (1997). Han har desuden instrueret afsnit af tv-serierne Forsvar, Landsbyen og Klovn.

Familiefilmen Usynlige Venner var planlagt til at blive indspillet i 2009 med Niels Gråbøl som instruktør og medforfatter til manuskriptet, men filmen blev ikke lavet. Men Gråbøl skrev og illustrerede en børnebog med samme navn som udkom på forlaget Phabel i 2009 med de samme hovedpersoner som skulle have været i filmen.

Han er bror til skuespilleren Sofie Gråbøl og var i perioden 1992 til 1998 gift med skuespilleren Ditte Gråbøl.

Referencer

Eksterne henvisninger 
 

Filminstruktører fra Danmark
Børnebogsforfattere fra Danmark
Personer i Kraks Blå Bog
NITEC

NITEC, akronymet kan henvise til forskellige artikler:

 Det Nationale IT-Efterforsknings Center – det danske rigspolitis efterforskningscenter for IT-kriminalitet.

 Nitec Solutions Limited – engelsk IT-firma.
Det Nationale IT-Efterforsknings Center

Det Nationale IT-Efterforsknings Center forkortet NITEC – er det danske rigspolitis efterforskningscenter for it-kriminalitet er oprettet i 2003 med det formål at yde bistand til danske politikredse i forbindelse med efterforskningen af bl.a. internetrelateret kriminalitet.

Opgaver

Ransagning i IT-miljøer.
Datasikring og –analyse.
IT-relaterede bevisundersøgelser.
Åbning  af krypterede og password-beskyttede data.
Undersøgelse af mobiltelefoner.
Behandling af CCTV video materiale.
Efterforskning i internetrelateret kriminalitet som børne-pornografi, hacking og snyd med e-handel.

It-kriminalitet
Politi i Danmark
Kriminalitet
Etableret i 2003
CERT

CERT, akronymet kan henvise til forskellige artikler:

 Computer Emergency Response Team Coordination Center – CERT-CC amerikansk koordinationscenter for efterforskning af IT-kriminalitet.
 United States Computer Emergency Readines Team – US-CERT amerikansk koordinationscenter for efterforskning af IT-kriminalitet underlagt USA's sikkerhedsministerium.
Koichi Tohei

Koichi Tohei (20. januar 1920 – 19. maj 2011) var en internationalt højt anerkendt aikidomester med 10. dan. Han var grundlægger af organisationen Ki-no-kenkyukai (気の研究会) og aikidostilen Shinshin toitsu aikido (心身統一合気道).

Biografi 
Koichi Tohei blev født i Shitaya, Japan i 1920. Som barn var han svagelig, så derfor begyndte faderen at undervise ham i judo allerede i 9-års alderen. Som 14-årig fik han det sorte bælte i judo.

Da han var 16 år, begyndte han på Keio Universitetet. Han begyndte at studere årsagen til sit svagelige sind og krop. Han opdagede da en bog om Tesshu Yamaoka og begyndte at besøge Ichikukai dojo. Der praktiserede han sig i zen og misogi-åndedrætsøvelser.
 
Da Koichi Tohei var 19 år, mødte han Morihei Ueshiba, og han begyndte at træne aikido som en af dennes personlige elever.
 
Da han var 23 år, kom han ind i hæren og blev sendt til Kina. Under krigen opdagede han betydningen af åndedrætsøvelser, når sind og krop udsættes for ekstreme situationer.
 
Efter krigen genoptog han sin træning med zen, aikido og misogi. Han traf da Tenpu Nakamura.
Koichi Tohei antog ideen om Shin shin toitso do eller enhed mellem krop og sind og gjorde det til en central del af sit arbejde.
 
Omkring 1950 var han den første som begyndte at undervise i Aikido uden for Japan, idet Japans nederlag under krigen betød, at al budo var blevet forbudt. Han begyndte at undervise på Hawaii og kom senere til USAs fastland, hvor han besøgte 21 stater.
 
Han modtog i 1969 10 dan af Morihei Ueshiba – den højeste anerkendelse indenfor aikido, tre måneder før Ueshibas død.

Gennem aikido havde han fra Ueshiba lært om princippet "ki". For at orientere aikido i retning af ki grundlagde han i 1971 Ki-selskabet.
 
I 1978 rejste Koichi Tohei for første gang til Europa, hvor han i Italien mødte Giuseppe Ruglioni.
Efter hans europatur spredte Shin shin toitsu aikido (populær kaldt ki-aikido) sig hurtigt til alle lande i denne verdensdel.

Omkring 1980 begyndte Koichi Tohei mere at koncentrere sig om instruktørtræning. Han skabte også et Ki-institut for udvikling af helsemetoder baseret på ki-principper.

Denne udvikling er optaget og videreudviklet af alle Koichi Toheis fremtrædende undervisere og shihans, som hver på sin måde viderefører Koichi Toheis særegne fortolkning af aikido.

Kilder/henvisninger 
 
  William Reed: Ki – a road anyone can walk 
  Ki-society.com

Noter 

Sportsfolk fra Japan
Aikidoudøvere
Det frivillige redningsberedskab Lemvig

Det frivillige redningsberedskab Lemvig har eksisteret i mere end 40 år. Beredskabet er en del af det kommunale redningsberedskab. Det frivillige redningsberedskab Lemvig er en kreds under Beredskabsforbundet. Det som kendetegner organisationen er det store frivillige arbejde,der bliver udført til gavn, ikke bare for den enkelte, men for hele lokalsamfundet.

Det frivillige redningsberedskabs vigtigste opgaver er at sikre forplejning og indkvartering i forbindelse med evakuering af lokalbefolkningen f.eks. i forbindelse med stormflodsvarsel og andre ulykker og katastrofer. Der ud over er beredskabet en del af politiets ordenskorps.

Redningsberedskaber
Lemvig
Pterodactylus

Pterodactylus var en efterkommer af de første dyr med rygsøjle, som kunne flyve. Det kunne de, fordi de havde vinger af hud, der sad udspændt fra en meget lang finger på hver hånd og ned til låret. Den tilhørte gruppen af pterosaurer, som er de bedst kendte af flyveøglerne, og den havde samme bygning som de tidlige flyveøgler, men halen var kortere, halsen længere og hovedet var mere langstrakt. Pterodactylus fandtes i Europa og Afrika i den sene Juratid.

Man har fundet rester af flyveøgler overalt på jorden, og de fleste fund er gjort i lag som er aflejret i vand. Og hvad angår størrelsen, så nåede pterosaurerne den yderste grænse for flyvende dyr, og de største havde et vingefang, der var noget større, end det er på et F-16 fly.

Uddøde dyr
Flyveøgler
Scharführer

Scharführer var en paramilitær rang i enheder inden for Tysklands Nationalsocialistiske Arbejderparti, herunder SS (Schutzstaffel). Scharführer svarede til en sekundær underofficers rang og var undergivet en Oberscharführer, der, med indførelsen af de grå uniformer i 1938, fik gradstegn svarende til en Feldwebel (sergent) i den tyske værnemagt.

Scharführer oversættes også til "gruppefører" (ikke at forveksle med Gruppenführer).

Tysklands militær
SS-rang
Giuseppe Ruglioni

Giuseppe Ruglioni blev født I Bogotá (Colombia) i 1953. Han er gradueret i moderne historie fra Universitetet i Firenze.

Han begyndte at træne Aikido i 1972. Da Koichi Tohei sensei i 1978 kom til Europa mødte de hinanden.

Det førte til at G. Ruglioni blev medstifter af Ki no kenkyukai, Italien.
 
G. Ruglioni blev optaget af den enkelhed som prægede hele K. Toheis undervisning, en egenskab som han lærte selv at bemestre.

Da Kenjiro Yoshigasaki stiftede sin egen organisation Ki no Kenkyukai Association Internationale, hjemmehørende i Belgien, fulgte G. Ruglioni denne udvikling. Hvilket var tilfældet for så at sige alle de dojos som hidtil havde samarbejdet med Kenjiro Yosigasaki.

G. Ruglioni er en af de mest fremtrædende repræsentanter for Shin shin toitsu aikido i Europa og han undervise også i Rusland og Argentina.

Eksterne henvisninger 

 Firenze Ki-dojo

Aikidoudøvere
Sportsfolk fra Colombia
Personer fra Bogotá
Synovate

Synovate var et internationalt analyseinstitut, der havde hovedsæde i Singapore og var ejet af Aegis Group indtil det i 2011 blev solgt til Ipsos, hvorefter det endeligt blev lukket i 2012.

Historie 
Virksomheden blev grundlagt i 1994 som AMI Consulting og omsætning|omsætter for ca. 560 mio. euro (2007) årligt. Synovate beskæftigede ca. 6.000 ansatte på verdensplan.

Synovate i Danmark
Gennem en fusion med Univero-gruppen, der ejede Vilstrup i Danmark, Norge og Sverige, kom Synovate i 2005 ind på det danske marked. Vilstrup blev grundlagt i 1963 af Kasper Vilstrup. 

Året efter fusionen med Synovate blev Vilstrup-navnet sløjfet. Den danske afdeling er beliggende på Frederiksborggade i København og beskæftiger ca. 16 ansatte.

Eksterne henvisninger
 Synovates danske hjemmeside 

Etableret i 1994
Ophørt i 2012
Virksomheder fra Singapore
Analyseinstitutter
Tømmerflådning

Tømmerflådning eller Tømmerflødning er transport af tømmer ned ad elve og søer. Det har især været brugt i uvejsomme områder i Skandinavien og Nordamerika. Tømmeret blev flådet som "løstømmer" (enkeltstokke) eller i flåder af sammenenbundet tømmer. Løstømmerflådning i elve anses ofte som den "oprindelige" flådning. Flådningen mistede sin betydning, efterhånden som vejnettet blev udbygget, ligesom vandkraftudbygningen mange steder satte en stopper for trafikken. Den sidste løstømmerflådning i Norge blev afviklet i Trysilelven i 1992. Indtil 2005 blev der dog stadig flådet affaldstømmer i Skiensvassdraget.

Tømmerflådning har især fundet sted i forbindelse med forårstøbruddets store vandmængder. I sideløb og andre steder med sparsom vandføring blev der bygget dæmninger for at opsamle vandet, sådan at man bedre kunne kontrollere tømmertransporten nedad strømmen. For at vedligeholde og betjene dammene og for på andre måder at føre tømmeret frem og løsne tømmer, som sad fast, blev der ansat flådere. Flåderne blev ofte ansat af en fællesflådningsforening, som var et samarbejde mellem tømmeropkøberne i hvert enkelt elvsystem.
 
Tømmerflådning spillede en afgørende rolle for udnyttelsen af skovejendomme, før vejnettet blev udbygget, og lastbilerne overtog hovedparten af transporten.

Søfart
Industrihistorie
Incheon

Incheon (også Inchon; ) er en af Sydkoreas vigtigste havnebyer og ligger ved kysten vest for hovedstaden Seoul. Den har 2,7 millioner indbyggere (pr. 2009) og er Sydkoreas tredjestørste by. Byen indregnes undertiden i Storseoulområdet. Metroerne i Seoul og Incheon er forbundne, men de to byer er adskilte administrative områder.

I 1950 under Koreakrigen var Incheon mål for et vigtigt angreb fra FN og Sydkorea.

Seouls største lufthavn, Incheon International Airport, ligger i Incheon.

Administrativ inddeling 
Incheon er opdelt i otte bydele ("gu") og 2 amter ("gun").

 Bupyeong-gu (부평구; 富平區)
 Dong-gu (동구; 東區)
 Gyeyang-gu (계양구; 桂陽區)
 Jung-gu (중구; 中區)
 Namdong-gu (남동구; 南洞區) 
 Seo-gu (서구; 西區) 
 Nam-gu (남구; 南區)
 Yeonsu-gu (연수구; 延壽區) 
 Ganghwa-gun (강화군; 江華郡) 
 Ongjin-gun (옹진군; 甕津郡)

Eksterne henvisninger
Misogyni

Misogyni er en betegnelsen for had eller meget stærke fordomme over for kvinder. Ordet stammer fra græsk (μίσος (misos): "had") & γυνη (gunê): "kvinde").

I feministisk teori anses misogyni for at være en politisk ideologi, på samme måde som racisme eller antisemitisme, som retfærdiggør og opretholder undertrykkelse af kvinder.

Se også 
 Sexisme
 Misandri
 Misantropi
 Androfobi
 Gynofobi 

 

Forskelsbehandling
Feminisme
Maskulinisme
Geostationære bane

Den geostationære bane er en cirkelformet omløbsbane omkring Jorden, ca. 35.786 kilometer over havets overflade ved Jordens ækvator: I den højde tager et omløb lige så lang tid som Jorden er om at dreje én gang omkring sig selv; ét siderisk døgn, eller 23 timer, 56 minutter og 3,091 sekunder.

Idéelt set vil f.eks. en satellit i den geostationære bane synes at "stå stille" på himlen i forhold til en stationær observatør på Jordens overflade, og det udnyttes især til kommunikationssatellitter der formidler tv-signaler, fordi modtagerens parabolantenne kan monteres så den altid peger i én bestemt retning.

Historie 
Idéen om at bruge satellitter i den geostationære bane blev første gang offentliggjort af Herman Potočnik i 1928, men idéen nåede først ud til et bredere publikum gennem science fiction-forfatteren Arthur C. Clarke i 1945; den geostationære bane omtales derfor også som Clarke-banen, og det område banen skærer igennem, som Clarke-bæltet.

Praktiske begrænsninger 
I praksis vil en satellit i den geostationære bane på længere sigt "drive" væk fra dens tilsigtede "plads" i banen på grund af perturbering, primært fra Solens og Månens tyngdekraft. Af den grund har disse satellitter et antal små raketmotorer der sætter dem i stand til at manøvrere tilbage på deres rette plads. Dette kræver naturligvis brændstof, og beholdningen af dette brændstof sætter en øvre grænse for en geostationær satellits "levetid". I takt med at der opsendes flere og flere satellitter, har man nu indført en regel om, at afstanden mellem hver satellit skal være på mindst 4º.

Se også 
 Lavt jordkredsløb

Himmelmekanik
Rumfart
Skærf (kimono)

Skærfet (japansk: obi) er den del af en kimono, der holder kimonoen sammen.

Der er flere typer obi, men de mest brugte er 360 cm lang og omkring 30 cm bred. Hos kvinder sidder obien ret højt, typisk lige under brysterne, hos mændene sidder den omkring livet. 

Obien bindes på ryggen og der er flere forskellige måder at binde den på. I dag kan man købe færdigbundne obier.

Japansk beklædning